Document ID: 32001R0080

Komisijos reglamentas (EB) Nr. 80/2001
2001 m. sausio 16 d.
nustatantis išsamias Tarybos reglamento (EB) Nr. 104/2000 dėl pranešimų apie gamintojų organizacijų pripažinimą, kainų nustatymą ir intervenciją bendrai organizuojant žuvininkystės ir akvakultūros produktų rinką taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo [1], ypač į jo 34 straipsnio 2 dalį,
kadangi:
(1) Pagal Reglamento (EB) Nr. 104/2000 13 straipsnio 6 dalį Komisija kiekvienais metais skelbia pripažintų gamintojų organizacijų ir jų asociacijų sąrašą. Dėl to valstybės narės Komisijai turi pateikti atitinkamą informaciją.
(2) Komisija turi sugebėti kontroliuoti kainos stabilizavimo veiksmus, kurių imasi gamintojų organizacijos, bei būdus, kuriais tos organizacijos taiko finansinio kompensavimo bei perkeliamų priemokų sistemas.
(3) Tam, kad Bendrija pagal Reglamento (EB) Nr. 104/2000 21 - 26 straipsnius galėtų imtis intervencinių priemonių, yra būtina informacija apie aiškiai apibrėžtuose regionuose reguliariai registruojamas kainas.
(4) Įgyvendinant bendrą žuvininkystės politiką buvo įdiegta elektroninė duomenų perdavimo tarp valstybių narių ir Komisijos sistema (FIDES II sistema). Ta sistema turėtų būti naudojama šiame reglamente nurodytai informacijai rinkti.
(5) Anksčiau pagal 1993 m. liepos 26 d. Komisijos reglamentą (EEB) Nr. 2210/93 dėl informacijos pateikimo siekiant bendro žuvininkystės ir akvakultūros produktų rinkos organizavimo [2] su pakeitimais, padarytais Reglamentu (EB) Nr. 843/95 [3], rinkta informacija dėl to turėtų būti supaprastinta, suderinta ir papildyta. Dėl to turėtų būti parengtas naujas reglamentas, o Reglamentas (EEB) Nr. 2210/93 turėtų būti panaikintas.
(6) Šiame reglamente numatomoms priemonėms pritaria Žuvininkystės produktų vadybos komitetas,
PRIĖMĖ ŠĮ REGLAMENTĄ:
I SKYRIUS
Pranešimai apie gamintojų organizacijų ir jų asociacijų pripažinimą
1 straipsnis
Valstybės narės Reglamento (EB) Nr. 104/2000 6 straipsnio 1 dalies c punkte ir 13 straipsnio 3 dalies d punkte nurodytą informaciją Komisijai perduoda ne vėliau kaip per du mėnesius nuo sprendimo priėmimo.
Ta informacija ir jos formatas, kurios laikantis informacija turi būti siunčiama, atitinka nustatytąją šio reglamento I priede.
II SKYRIUS
Kainos ir intervencija
2 straipsnis
Valstybės narės Reglamento (EB) Nr. 104/2000 17 straipsnio 4 dalyje nurodytą informaciją Komisijai perduoda ne vėliau kaip po dviejų mėnesių nuo kiekvienų žvejybos metų pradžios.
Valstybės narės nedelsdamos praneša Komisijai apie bet kokį šio straipsnio pirmoje dalyje nurodytos informacijos pasikeitimą.
Ta informacija ir jos formatas, kurios laikantis informacija turi būti siunčiama, nustatyta šio reglamento II priede.
3 straipsnis
Jei tai yra Reglamento (EB) Nr. 104/2000 I ir IV prieduose išvardytos rūšys, valstybės narės kiekvieną ketvirtį, ne vėliau kaip per septynias savaites nuo atitinkamo ketvirčio pabaigos, praneša Komisijai apie šio reglamento VIII priedo 1 lentelėje apibrėžtuose įvairiuose regionuose iškrautus, parduotus, pašalintus iš rinkos ir jų teritorija vežtus kiekius bei parduotų kiekių vertę.
Jei vienai arba daugiau Reglamento (EB) Nr. 104/2000 I priede išvardytų rūšių iškyla grėsmė, valstybės narės kas dvi savaites, ne vėliau kaip per dvi savaites nuo atitinkamų dviejų savaičių pabaigos, praneša Komisijai apie šio reglamento VIII priedo 1 lentelėje apibrėžtuose įvairiuose regionuose iškrautus, parduotus, pašalintus iš rinkos ir jų teritorija vežtus kiekius bei parduotų kiekių vertę.
Ta informacija ir jos formatas, kurios laikantis informacija turi būti siunčiama, atitinka nustatytąją šio reglamento III priede.
4 straipsnis
Valstybės narės kiekvieną ketvirtį, ne vėliau kaip per aštuonias savaites nuo atitinkamo ketvirčio pabaigos, praneša Komisijai apie Reglamento (EB) Nr. 104/2000 I priede išvardytų produktų, kurie buvo pašalinti iš rinkos, vertę ir kiekius pagal Reglamento (EEB) Nr. 1501/83 [4] 1 straipsnyje nustatytus pašalinimo būdus suskirstytus pašalintų produktų kiekius.
Ta informacija ir jos formatas, kurios laikantis informacija turi būti siunčiama, atitinka nustatytąją šio reglamento IV priede.
5 straipsnis
Valstybės narės ne vėliau kaip per šešias savaites nuo atitinkamo ketvirčio pabaigos praneša Komisijai apie visų Reglamento (EB) Nr. 104/2000 II priede išvardytų produktų kiekvieną ketvirtį šio reglamento VIII priedo 1 lentelėje apibrėžtuose įvairiuose regionuose iškrautus, parduotus ir sandėliuojamus kiekius bei parduotų kiekių vertę.
Ta informacija ir jos formatas, kurios laikantis informacija turi būti siunčiama, atitinka nustatytąją šio reglamento V priede.
6 straipsnis
Valstybės narės ne vėliau kaip per šešias savaites nuo atitinkamo mėnesio pabaigos praneša Komisijai apie visų Reglamento (EB) Nr. 104/2000 III priede išvardytų produktų kiekvieną mėnesį šio reglamento VIII priedo 1 lentelėje apibrėžtuose įvairiuose regionuose gamintojo organizacijos iškrautus, parduotus ir pramonei pateiktus kiekius bei pramonei pateiktų kiekių vertę.
Ta informacija ir jos formatas, kurios laikantis informacija turi būti siunčiama, atitinka nustatytąją šio reglamento VI priede.
7 straipsnis
Valstybės narės kiekvienais metais, per tris mėnesius nuo atitinkamų metų pabaigos, pateikia Komisijai informaciją, leidžiančią nustatyti Reglamento (EB) Nr. 104/2000 23 ir 25 straipsniuose numatytų stabilizavimui ir sandėliavimui užtikrinti būtinų operacijų technines išlaidas.
Ta informacija ir jos formatas, kurios laikantis informacija turi būti siunčiama, atitinka nustatytąją šio reglamento VII priede.
III SKYRIUS
Bendros ir baigiamosios nuostatos
8 straipsnis
Valstybės narės Komisijai informaciją perduoda elektroninėmis priemonėmis, naudodamos perdavimo sistemas, kurios šiuo metu naudojamos keistis duomenimis įgyvendinant bendrą žuvininkystės politiką (FIDES II sistema).
9 straipsnis
Reglamentas (EEB) Nr. 2210/93 šiuo reglamentu yra panaikinamas.
10 straipsnis
Šis reglamentas įsigalioja 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. sausio 16 d.

Labels: 12
2
6